ועדת הכלכלה, כנסת 17, פרוטוקול מספר 303, 2007-07-09 09:00

גלעד ארדן: אני מתכבד לפתוח את ישיבת הוועדה.

גלעד ארדן: על סדר היום הצעת חוק משק הדלק (קידום תחרות) (תיקון – פרסום מחירים בתחנות תדלוק), התשס"ז-2006, של חבר הכנסת גלעד ארדן.

גלעד ארדן: המגמה שלי היא לסיים את הדיון להכנה לקריאה ראשונה.

גלעד ארדן: הצעת החוק עברה בקריאה טרומית במליאת הכנסת.

גלעד ארדן: היה די זמן לציבור ולכל מי שרצה ללמוד אותה ולבוא ולהביע את עמדתו לגביה.

גלעד ארדן: הוספת סעיף 7א 1.

גלעד ארדן: בחוק משק הדלק (קידום התחרות), התשנ"ד-1994, אחרי סעיף 7 יבוא: "פרסום בתחנות דלק 7א (א) מפעיל תחנת תדלוק יפרסם את מחיר הדלקים שהוא מוכר, לפחות בשני מקומות בולטים לעין בתחום תחנת התדלוק.

גלעד ארדן: (ב) הפרסום הנזכר בסעיף קטן (א) יהיה על גבי מודעה בגודל של 1 מ"ר לפחות באותיות ברורות וקריאות (להלן –"ההודעה"); ההודעה תהיה תלויה בסמוך למתקני המכירה ובמקום הנראה לעין הרכוש את מוצרי הדלק.

גלעד ארדן: (ג) לא יציג מפעיל על גבי ההודעה ועל גבי עמוד הפרסום בתחנת התדלוק את ההנחות על מחיר הדלקים הנמכרים בתחנת התדלוק, אלא אם הציג לצד ההנחות, ובגודל זהה להצגת ההנחות, את מחיר הדלקים לאחר ההנחות.

גלעד ארדן: (ד) העובר על הוראה מהוראות סעיף זה, דינו – מאסר שלא יעלה על 6 חודשים או קנס שלא יעלה על הקנס הקבוע בסעיף 61(א)(2) לחוק העונשין, התשל"ז-1977.

גלעד ארדן: " תחילה 2.

גלעד ארדן: תחילתו של חוק זה ביום י"א בטבת התשס"ז (1.1.2007).

גלעד ארדן: הצעת החוק משתלבת במגמה שהוועדה הזאת מנסה לקדם, שזה עידוד התחרות.

גלעד ארדן: לעידוד התחרות יש כל מיני מובנים, כשבין היתר זה העניין של השקיפות לציבור וההבנה מה המחיר הסופי שהוא משלם.

גלעד ארדן: לאור התיקונים שנעשו בשנים האחרונות בחוק הגנת הצרכן, ובעיקר הוספת סעיף 17א לחוק הגנת הצרכן שמחייב הצגת מחיר כולל על נכס או שירות, אני חושב שההצעה הזאת משתלבת.

גלעד ארדן: יש מוצרים שזה לא רלוונטי לגביהם כיוון שהם מפוקחים.

גלעד ארדן: זה רלוונטי כרגע לגבי מחירי הסולר ומחירי דלק 98 אוקטן.

גלעד ארדן: הציבור שנכנס לתחנה לתדלק לא יודע האם המחיר הסופי שהוא ישלם בתחנה הוא יותר זול או יותר יקר ממקומות אחרים.

גלעד ארדן: האמירה של ההנחה לא בהכרח ברורה או לא בהכרח מלמדת על המחיר הסופי.

גלעד ארדן: יש פה ניצול בלתי הוגן, כי ברגע שהצרכן נכנס לתחנה זה כבר משפיע על קבלת ההחלטות שלו.

גלעד ארדן: גם אם זה לא ממש זול רוב הסיכויים שהוא יישאר ויתדלק.

גלעד ארדן: מהות ההצעה היא הגברת השקיפות של המחירים כלפי הציבור.

גלעד ארדן: דרך זה אנחנו רוצים לעודד את התחרות בין חברות הדלק ותחנות הדלק.

גלעד ארדן: ראיתי שנדרשים מספר תיקונים בהצעה, כמו לדוגמה שפרסום ההודעה יהיה גם בפתח התחנה, לא רק אמירה כללית ולא כל כך מחייבת בשטח התחנה.

גלעד ארדן: אנחנו רוצים שמי שנכנס ידע למה הוא החליט להיכנס.

גלעד ארדן: אני הבנתי שלמשרד התשתיות ולמינהל הדלק יש כמה הערות.

דוד טל: קיבלתי את עמדת יושב-ראש הוועדה, כי היושב-ראש אמר שזה צריך להיות בתוך תחנת התדלוק.

דוד טל: לאחר מכן הוא גם הסביר שבן אדם שנכנס כבר צריך לקנות.

דוד טל: חשבתי להציג את זה בקידמה כך שכל מי שנוסע בכביש ידע מה המחיר בכל תחנה.

דוד טל: אני מניח שעם הזמן הוא ידע מי הן התחנות היותר זולות ומי הן היותר יקרות.

חגית אייזנמן: ההערה הראשונה שלנו הייתה לגבי זה שמעבר לשיווק בתוך התחנה צריך לעשות שיווק שיכוון אל התחנה כך שהאנשים בחוץ יוכלו לעשות את ההחלטה שלהם אם להיכנס או לא.

אתי בנדלר: מה ההצעה?

אתי בנדלר: שזה יהיה מחוץ לתחנה?

חגית אייזנמן: שיהיה שלט מחוץ לתחנה.

גלעד ארדן: בהצעה כתוב שהפרסום יהיה במקום הנראה לעין וסמוך למתקני המכירה.

גלעד ארדן: המשרד מבקש שתהיה הבהרה ספציפית.

יעל דניאלי: סעיף (ג) מאוד ברור.

גלעד ארדן: התחנה יכולה להחליט שעמוד הפרסום שלה יהיה במקום אחר, לאו דווקא בכניסה לתחנה.

יעקב פרידגוט: הצעת החוק פשוטה, ברורה, אין לנו בעיה איתה ואנחנו מסכימים לה כי המטרה היא ליידע את הצרכן ואת הלקוח לגבי המחיר, אבל כשם שלא מחייבים את הסופרמרקט להוציא כסף ולעשות עמוד כזה או אחר עם מחירים כאלה ואחרים, כך אי אפשר לחייב חברה להוציא מיליוני שקלים על פרסום.

יעקב פרידגוט: עמוד הפרסום הזה עולה הרבה מאוד כסף.

יעקב פרידגוט: אם תכפילו את זה ב900 תחנות מדובר במיליוני שקלים.

גלעד ארדן: מבחינתנו זה יכול להיות לא על עמוד, אלא בכל דרך הנדסית שתמצאו לנכון.

יעקב פרידגוט: אדוני יודע שלא ישימו איזו שהיא גרוטאה.

יעקב פרידגוט: עמוד פרסום זה עמוד פרסום כפי שמקובל בתחנות.

יעקב פרידגוט: זה עולה הרבה מאוד כסף.

דוד טל: אני מאוד מתפלא ממה שאתה אומר, כי כבר היום יש תחנות שמפרסמות שיש הנחה של 15 אגורות.

יעקב פרידגוט: זה חלק ממסע הפרסום.

יעקב פרידגוט: לא מחייבים.

יעקב פרידגוט: מי שרוצה מפרסם.

יעקב פרידגוט: למה לחייב?

גלעד ארדן: נניח שתחנה אומרת שהיא לא רוצה לפרסם לציבור.

גלעד ארדן: האם עכשיו היא תהיה חייבת לשים עמוד פרסום כלפי נתיב הנסיעה?

חגית אייזנמן: ההצעה שלנו מחייבת.

יעקב פרידגוט: ההצעה של יושב הראש לא מחייבת.

אתי בנדלר: הצבת עמוד פרסום בנתיב הנסיעה מחייבת אישורים נוספים.

אתי בנדלר: אתם מחייבים רשויות אחרות שלא דרשנו את הייצוג שלהן כאן.

גלעד ארדן: אין חובה היום על תחנה לפרסם כלפי חוץ את המחיר שלה, אלא אם כן היא מחליטה לעשות כן.

גלעד ארדן: אני לא זוכר שבתי עסקים אחרים באיזה שהוא תחום מחויבים לפרסם בחלון הראווה שלהם את המחיר, אלא אם כן הם רוצים לפתות את הציבור.

לאה ורון: בתי עסק מחויבים.

אתי בנדלר: צריכה להיות הצגת המחיר של כל מוצר המוצג לעין הצרכן.

אתי בנדלר: זה בהתאם לחוק הגנת הצרכן.

גלעד ארדן: אני עושה אבחנה בין מוצג לצרכן שהוא על המדף ויש עליו מחיר..

אתי בנדלר: גם בחלונות הראווה.

אתי בנדלר: כשאני מדברת על חלון ראווה אני מדברת על המוצרים שנמצאים בחלון הראווה.

גלעד ארדן: הם לא שמים חבית דלק בכניסה לתחנה.

אתי בנדלר: אין חובה להציג בחלון הראוה את המחיר של כל המוצרים שנמכרים בתוך התחנה.

אתי בנדלר: זאת גם לא ההצעה של אדוני.

אתי בנדלר: ההצעה של אדוני היא שבאותו מקום שהם מפרסמים את המחיר הם יפרסמו את המחיר גם לאחר ההנחה.

גלעד ארדן: משרד התשתיות אומר - אם הבנתי נכון את עו"ד חגית אייזנמן - שכל תחנה, בין אם היא מפרסמת את מחיריה הזולים ובין אם היא לא, תחויב בעקבות הצעת החוק להציב שלט בכניסה שמפרסם מה המחיר הסופי של כל אחד מהמוצרים.

גלעד ארדן: אני חושב שזה צריך להיות מחייב רק את מי שבוחר לשים שלט לגבי המחירים שלו.

גלעד ארדן: הדרישה שלנו צריכה להיות כזאת על מנת שאנשים שלפני שהם נכנסים יוכלו לדעת מה המחיר הסופי שמצפה להם בתחנה.

גלעד ארדן: זאת הייתה כוונת הצעת החוק.

גלעד ארדן: עו"ד אייזנמן, האם התחנות מחויבות בהיתר לעמוד כזה?

גלעד ארדן: האם הן מבקשות את ההיתר הזה?

גלעד ארדן: במה זה כרוך?

גלעד ארדן: אנחנו נוציא תחת ידנו הצעת חוק שמחייבת אותן, אבל בסוף לאף אחת לא יהיה עמוד כי יתחילו להגיש בקשות להיתרים והעירייה תרצה שימוש חורג, היטלי השבחה.

אתי בנדלר: בידי נמצא צו הפיקוח על מצרכים ושירותים (הצגת מחירים של מוצרי דלק), התשנ"ד-1993.

אתי בנדלר: אני מניחה שהצו הזה עדיין בתוקף.

אתי בנדלר: הצו של שר התשתיות קובע שבעל תחנת דלק חייב להציג את המחיר שבו הוא מוכר את מוצרי הדלק לפחות ב-2 מקומות בולטים לעין בתחום התחנה.

אתי בנדלר: אין חובה מטעם משרד התשתיות הלאומיות להציג את המחיר דווקא על גבי עמוד חיצוני לתחנה.

אתי בנדלר: השאלה אם רוצים להנהיג באמצעות הצעת החוק שלך חיוב כזה.

דוד טל: אני לא אוהב את ההצטדקות של תחנות הדלק.

דוד טל: לכל תחנת דלק יש איזה שהוא עמוד.

דוד טל: על אותו עמוד אפשר לכתוב את המחירים.

יעקב פרידגוט: אתה אומר שלא נדרש להוסיף שום דבר, אבל הם באים ומגישים חשבון.

יעקב פרידגוט: אם אתה לא משלם מעקלים לך, ואם אין לך רשיון לעמוד מעמידים אותך לדין פלילי.

יעקב פרידגוט: אנחנו נמצאים בשטח, אנחנו יודעים מה צריך.

גלעד ארדן: אתם לא שונים מכל אדם אחר.

גלעד ארדן: אם אדם רוצה לפרסם בשטח ציבורי את העסק שלו הוא משלם מס.

גלעד ארדן: כך זה צריך להיות.

גלעד ארדן: הקביעה צריכה להיות שבמידה וחברת דלק - יכול להיות שיש כמה תחנות שלא שמות את השלט - שמה שלט עם המחירים שלה היא תצטרך להפנות אותו כלפי חוץ.

דוד טל: איזו תחנה תרצה להוציא סתם כסף מכיסה?

גלעד ארדן: תחנה שנמצאת במקום קצת פחות מרכזי שרוצה לפתות את האנשים שייכנסו לתדלק.

דוד טל: אני לא מקבל את מה שעו"ד פרידגוט אמר.

דוד טל: גם עלי כופים לשלם מס הכנסה.

דוד טל: בחיי שילמתי הרבה מס הכנסה.

דוד טל: אפשר לכפות אם התכלית ראויה.

דוד טל: התכלית הזאת ראויה אם אני יודע שכתוצאה מכך אני אגביר את התחרות והצרכן ייהנה ממנה.

גלעד ארדן: זה לא אותו דבר.

גלעד ארדן: כשאתה נכנס לחנות בגדים, לסופר או למאפייה החוק מחייב שעל כל מוצר יהיה מוטבע המחיר.

גלעד ארדן: אנחנו רוצים תחרות בכל התחומים, לא רק בדלק.

גלעד ארדן: אם התקדים הזה יקרה, אז כל עסק במדינת ישראל יצטרך להוציא שלט לרחוב ולפרט כל מחיר.

גלעד ארדן: אי אפשר יהיה ללכת מרוב שלטים.

גלעד ארדן: במה הם שונים מכל עסק אחר?

דוד טל: אני יודע להבחין בין עסקים שונים.

דוד טל: ערוצי הטלוויזיה לא מפרסמים כמה עולה לי הפרסום אצלם.

דוד טל: לשידורי טלוויזיה יש נהלים כאלה, לחלונות ראווה יש נוהל אחר, לסופרמרקט יש נוהל אחר.

דוד טל: כאן אני מדבר על 3,4 מוצרים.

לאה ורון: אולי הנציגים של חברות הדלק יאירו את עינינו לגבי מה נעשה בעולם הגדול.

אהוד יחיאלי: ההבדל בין תחנת דלק לסופרמרקט הוא שכשאתה הולך בסופרמרקט אתה יכול לפנות ימינה או שמאלה, בתחנת דלק אתה לא יכול.

אהוד יחיאלי: חברה מכובדת, שנציגיה יושבים כאן, שמה שלט של שילוט עצמי רק אחרי שנעמדת בתור לשירות המלא.

אהוד יחיאלי: נכון שהשלט הופיע שם בפינה, אבל זאת הטעיית הציבור.

צבי קורמן: לכל תחנה יש עמוד פרסום שעומד במקום בולט.

צבי קורמן: אין צורך לשנות את המיקום.

גלעד ארדן: אין לך בעיה שנחייב אתכם בעמוד פרסום שניתן לראות אותו מנתיב הנסיעה.

צבי קורמן: אין עמוד שלא רואים אותו לפני הכניסה לתחנה.

צבי קורמן: להעמיד עמוד פרסום זה לא דבר זול כל כך.

דוד טל: הוא צודק.

צבי קורמן: על עמוד הפרסום שקיים נכתוב את המחירים.

אתי בנדלר: אתה מדבר על המחירים לפני ועל המחירים אחרי?

גלעד ארדן: הוא לא דיבר על המחירים.

אתי בנדלר: מהות הצעת החוק היא לפרסם את המחירים לאחר ההנחה.

גלעד ארדן: מהות הצעת החוק היא לפרסם את המחיר הסופי.

גלעד ארדן: כרגע דנים בתוספת על מהות ההצעה שאומרת איך נוודא שהציבור עוד לפני שהוא נכנס לתחנה ידע מה המחיר הסופי.

גלעד ארדן: אם הוא נכנס זה כבר מאוחר מידי.

גלעד ארדן: אנחנו רוצים שהוא ידע את המחיר הסופי לפני שהוא נכנס.

גלעד ארדן: אומר מר קורמן, שהוא יושב-ראש ארגון סוכני ובעלי תחנות דלק, שלכל תחנה יש עמוד פרסום.

גלעד ארדן: אין בעיה שנקבע שהחובה תהיה לפרסם על אותו עמוד פרסום את המחיר הסופי, ובלבד שאת אותו עמוד פרסום ניתן יהיה לראות מנתיב הנסיעה.

יהודה סבן: אני אחזק את דבריו של משרד התשתיות.

יהודה סבן: אנחנו חושבים שההצעה הזאת מאוד חשובה.

יהודה סבן: אני מניח שגם דעתם של ההגבלים העסקיים דומה לשלנו.

יהודה סבן: קבלת ההחלטה של לקוח היא לפני שהוא נכנס לתחנת הדלק.

יהודה סבן: ברגע שהוא בתחנת הדלק הוא מתדלק.

יהודה סבן: זה ההבדל הגדול בין מצב שאני נכנס לקניון ואני צריך לבחור לאיזו חנות אני נכנס, שאז אני בכל רגע יכול לשנות את דעתי, למצב שבו אני נכנס לתחנת דלק ואני לא יכול לשנות את דעתי.

גלעד ארדן: אתה תומך בכך שצריך לחייב כל תחנה שאין לה היום עמוד פרסום שניתן לראות אותו מנתיב הדרך?

יהודה סבן: ודאי.

יהודה סבן: מכל המדינות שהסתובבתי בהן בעולם יש רק מדינה אחת שלא ראיתי את זה.

יהודה סבן: ראיתי את זה בדרום אפריקה, בצרפת, באיטליה, בספרד.

יהודה סבן: המדינה היחידה שבה לא ראיתי את זה בכל תחנות הדלק אלא רק בחלקן זאת גרוזיה.

יהודה סבן: אני חושב שאנחנו רוצים להידמות למדינות הנאורות ולא למדינות שנמצאות בשלבי התפתחות ראשונים.

יעקב פרידגוט: בכל המדינות שהיית בהן אין חוק שמחייב.

יהודה סבן: יש מדינות שבהן הדברים נעשים מאליהם.

יהודה סבן: אם הם לא נעשים מאליהם, אז המחוקק צריך להתערב לטובתו של הצרכן.

יהודה סבן: אני חושב שחברי הכנסת רואים את טובתו של הצרכן.

יהודה סבן: אם יש איזה שהוא חשש לכך שהצעת החוק הזאת היא בעלת עלות תקציבית, אז לא צריך שיהיה חשש כזה כי אין לה עלות תקציבית.

יעקב פרידגוט: היא על חשבוננו, לא על חשבונכם.

יהודה סבן: חברות הדלק הן לא גוף מתוקצב.

יהודה סבן: באותו עמוד פרסום צריך שיהיה מפורסם המחיר הסופי.

יהודה סבן: אם מדובר במחיר המפוקח כדוגמת בנזין שתפורסם ההנחה.

יהודה סבן: למה זה חשוב?

יהודה סבן: כי המחיר של הבנזין קבוע לכל.

יהודה סבן: בכל תחנת דלק המחיר המפוקח קבוע.

יהודה סבן: ההנחה תהיה האינדיקציה הטובה ביותר מבחינת הצרכן.

אתי בנדלר: אתה מציע שעל גבי עמוד הפרסום יהיה מחיר לפני, מחיר אחרי ושיעור ההנחה?

יהודה סבן: והמחיר של מוצר מפוקח, שזה רק בנזין.

גלעד ארדן: התיקון היום רלוונטי לסולר ול98 אוקטן כי הם לא מפוקחים.

חגית אייזנמן: הוא חל על הכל.

אהוד יחיאלי: המחיר שאנחנו מפרסמים הוא בשירות עצמי.

אהוד יחיאלי: מה שעושות החברות זה רושמות 15 אגורות הנחה, כשבאותיות קטנות הן כותבות שזה מהמחיר בשירות המלא.

אהוד יחיאלי: הן נותנות 3 אגורות, כי 12 אגורות זה המחיר שהרגולטור נתן הנחה על שירות עצמי.

אהוד יחיאלי: זאת הטעייה נוספת של הציבור.

גלעד ארדן: יש דלקים מפוקחים.

אהוד יחיאלי: בנזין 95 ו96.

גלעד ארדן: האם מפוקחים זה אומר שאתה קובע להם מחיר תקרה?

אהוד יחיאלי: אני קובע את מחיר התקרה בשירות עצמי.

אהוד יחיאלי: זה המחיר היחידי שאני מפרסם.

גלעד ארדן: האם הם כולם מיושרים סביב מחיר התקרה?

אהוד יחיאלי: הם לוקחים את התוספת בעד השירות המלא ורושמים כאילו הם נותנים הנחה.

גלעד ארדן: האם כל החברות התיישרו לפי מחיר התקרה?

לאה ורון: האם יכולה חברת דלק, לאחר שנקבע המחיר המפוקח, לקבוע מחיר שהוא נמוך יותר מהמחיר המפוקח?

אהוד יחיאלי: בהחלט.

גלעד ארדן: זאת אומרת שהחוק רלוונטי גם לגבי מחירים שהם בפיקוח.

יעל דניאלי: מטרת החוק הייתה למנוע הטעייה אפשרית של הצרכן.

יעל דניאלי: ממה נבעה אותה הטעייה?

יעל דניאלי: ממצב שתחנה בצד ימין של הכביש נתנה 70 אגורות הנחה בסולר ותחנה בצד שמאל של הכביש נתנה 80 אגורות הנחה בסולר.

יעל דניאלי: לכאורה, התחנה בצד שמאל יותר זולה מהתחנה בצד ימין, אבל האדם יכול להיווכח שהתחנה בצד ימין יותר זולה מהתחנה בצד שמאל משום שמחיר הסולר שאינו מפוקח שונה מחברה לחברה.

יעל דניאלי: הרציונאל של הצעת החוק זה למנוע הטעייה של הצרכן על מנת שידע מה המחיר הסופי.

יעל דניאלי: אנחנו נסחפים כשאנחנו מדברים גם על המחיר המפוקח.

יעל דניאלי: משרד התשתיות מפרסם ב3 עיתונים את המחיר המומלץ לבנזין בשירות מלא.

דוד טל: אני לא יודע מה המחיר המפוקח.

יעל דניאלי: התחנות מפרסמות היום 20 אגורות הנחה לליטר בנזין.

יעל דניאלי: הצרכן יודע שלא משקרים אותו, משום ש20 האגורות האלו יורדות מהמחיר שקבע הרגולטור.

דוד טל: הרגולטור קובע שאתם מטעים את הציבור ביודעין ולאורך זמן.

אהוד יחיאלי: אכן כן.

יעל דניאלי: חבל מאוד שחוק שנועד למנוע הטעייה של הצרכן יהיה חוק שיהפוך להיות קרקע נרחבת לחוק הפרסום.

יעל דניאלי: העמוד קיים במרבית התחנות בישראל.

יעל דניאלי: התחרות בין התחנות קיימת.

יעל דניאלי: הצעת החוק הזאת רוצה למנוע מצב שבו הצרכן ישגה בבחירה שלו.

יעל דניאלי: החברות מפרסמות היום הנחות כדי למשוך את הצרכנים.

יעל דניאלי: זה חלק מהתחרות.

דוד טל: אין תחרות כשהצרכן שוגה בבחירה שלו.

גלעד ארדן: יעל, גם את לא מאמינה לעצמך כשאת אומרת שהציבור יודע מה הבדל בין מוצר מפוקח ללא מפוקח ואיזה דלקים או מוצרים נמצאים בפיקוח ואיזה לא.

גלעד ארדן: אם אני או דוד שיושבים פה לא יודעים שסולר ו98 נמצאים בפיקוח, אז גם כשכתוב שיש הנחה של 1.30 זה לא עוזר לנו לדעת מה המחיר הסופי.

גלעד ארדן: אין לי דרך להשוות את זה.

גלעד ארדן: אני חושב שההתנגדות חסרת בסיס.

גלעד ארדן: אין סיבה להתנגד.

גלעד ארדן: חברת פז או חברה אחרת שתרצה לעשות הנחה של 20 אגורות על המחיר המפוקח תרצה שידעו את זה.

יעל דניאלי: הצרכן לא יודע מה המחיר הסופי.

יעל דניאלי: אני מניחה שרוב הצרכנים לא יודעים מה המחיר הסופי.

יעל דניאלי: ברגע שאותה הנחה ניתנת מאותו מחיר שהוא נכון לכל תחנות התדלוק במדינת ישראל הרי שאין כאן הטעייה.

יעל דניאלי: אני מדברת על הבנזין.

גלעד ארדן: כולנו פה בשם השקיפות והתחרות.

גלעד ארדן: מה החשש שלך?

יעל דניאלי: הצעת החוק כפי שהיא מנוסחת עושה התניה כך שחברה שרוצה לתת הנחה תפרסם גם את המחיר הסופי.

יעל דניאלי: זה נשמע הגיוני לחלוטין.

יעל דניאלי: בין זה ובין להטיל חובת פרסום על עמוד התחנה של א',ב',ג',ד',ה',ו' זה נשמע לי קצת התרחקות מעצם העניין.

אהוד יחיאלי: אנחנו מבקשים רק את המחיר הסופי.

בני מעוז: אני רוצה להתייחס לנושא הזה של החובה לפרסם על העמוד בכל התחנות, גם במקומות שהיום לא קיים עמוד פרסום.

דוד טל: יש מצב כזה?

בני מעוז: יש מצב כזה.

לאה ורון: שמענו ממר קורמן שלכל התחנות יש עמודי פרסום בכניסה לתחנה.

בני מעוז: זאת נקודת מבט אישית שלו.

בני מעוז: בחלק גדול מהתחנות זה קיים, בחלק זה לא קיים.

בני מעוז: אם המטרה היא שבאותם מקומות שמפרסמים הנחות יפרסמו את המחיר הסופי אין שום בעיה, אבל אתם רוצים לחייב את כולם להעמיד עמודי פרסום.

בני מעוז: זה מיותר.

בני מעוז: זה סתם יוצר עול נוסף על המערכת.

דניאל מרום: כל הדוברים המלומדים שכחו שהפנייה לתחנת דלק נעשית מכביש מהיר שבו אתה נוסע 90 או 100 קמ"ש.

דניאל מרום: לפעמים אתה נתקע בלי דלק או שהמכל שלך הולך להיגמר.

דניאל מרום: מדובר בהחלטה של שניות וחלקיקי שניות.

דניאל מרום: ללקוח אין זמן לעשות חישובים בעל פה של מה מפוקח, מה הרגולטור קבע, הוא צריך מחיר נקוב.

גלעד ארדן: בהנחה שמכניסים את המחיר המפוקח, כמה מוצרים יהיו על השלט הזה?

דניאל מרום: אנחנו מדברים רק על דלקים לתחבורה, שזה 95, 96, סולר.

דוד טל: רוב האנשים שיוצאים מהבית נכנסים לתחנת דלק בתוך העיר שנוסעים בה 40,50 קילומטר בשעה.

דוד טל: יש לאנשים האלה תחנה קבועה, אלא אם הם רואים שהתחנה הקבועה שלהם לוקחת מחיר גבוה יותר ואז הם הולכים לתחנה אחרת.

דוד טל: המקרה השכיח הוא לא של אדם שנוסע בכביש מהיר עם טיפת דלק אחרונה ויש לו תחנת דלק רק בעוד 100 קילומטר.

דוד טל: במקרה הזה הוא ייכנס לכל תחנת דלק.

אהוד יחיאלי: הכוונה שיהיה מחיר סופי על מנת שהאדם יוכל לשקול מהר.

יעל דניאלי: אנשים לא זוכרים את המחיר.

יעל דניאלי: מה שנכון לעשות זה לפרסם גם את ההנחה – אנשים זוכרים את זה הרבה יותר מאשר את המחיר הסופי - וגם את המחיר הסופי.

יעל דניאלי: מכיוון שאנחנו לא רוצים שתהיה הטעייה יהיה גם שיעור ההנחה וגם המחיר הסופי.

דניאל מרום: זאת הצעת החוק.

גלעד ארדן: לא איכפת לו כמה הנחה, איכפת לו המחיר הסופי.

מתי יצחק: המטרה הסופית של הצעת החוק היא שהצרכן ידע את המחיר הסופי.

מתי יצחק: זה לא שייך לצד הטכני.

מתי יצחק: אם כבר הנושא של העמודים עלה, אז לא בכל תחנה העמוד נמצא בכניסה לתחנה.

מתי יצחק: לפעמים הוא נמצא בקצה השני של הכביש.

גלעד ארדן: בשביל מה יש עמוד?

גלעד ארדן: למי הוא מיועד?

גלעד ארדן: למי שכבר בתחנה?

מתי יצחק: למי שנמצא בדרך.

מתי יצחק: היות וקיימת התקנה מ93 שמדברת על כך שחייבים להיות 2 מחירונים בתוך התחנה, אז בואו נשדרג את התקנה הזאת.

מתי יצחק: בואו נאמר שאת המחירון שקיים נחלק למחיר סופי ולמחיר רגיל.

אהוד יחיאלי: מה זה רגיל?

אהוד יחיאלי: בסולר אין מחיר שאני ממליץ עליו.

גלעד ארדן: אי אפשר לקרוא למחיר המפוקח מחיר רגיל.

מתי יצחק: יש לך בתחנה את הצד של השירות העצמי, שהוא נותן לך את ההנחה המשמעותית, ויש את ההנחה הכללית.

גלעד ארדן: למה בכניסה למסלולים של השירות העצמי אין שלט שכתוב בו שמדובר בשירות עצמי?

מתי יצחק: יש.

מתי יצחק: אני מציע לשדרג את המחירון הקיים.

מתי יצחק: בואו נעשה טבלה נוספת כך שיהיה ברור לנהג הפשוט.

מתי יצחק: לא צריך להציב עמודים איפה שאין עמודים.

מתי יצחק: צריך לשדרג את העמוד שקיים.

מתי יצחק: אם אין צריך להשתמש במה שקיים.

גלעד ארדן: כיוון שמר קורמן, שהוא יושב-ראש ארגון תחנות הדלק, אומר שבכל התחנות יש עמודי פרסום, אז אני מניח שיש כאלה שאין בהם.

גלעד ארדן: זה מיעוט שבמיעוט.

גלעד ארדן: אפשר לקבוע שכל התחנות שיש להן עמודים יחויבו לשים את העמוד כך שניתן יהיה לראות אותו מנתיב הנסיעה הסמוך לתחנה.

גלעד ארדן: לתחנה שאין בה עמוד אפשר לקבוע הליך שבו שר התשתיות ישחרר אותה מלהציב עמוד כזה.

גלעד ארדן: יכול להיות שיש תחנה שאין אפשרות טכנית כי זה מסכן את התנועה.

גלעד ארדן: שר התשתיות הוא זה שייתן לה את הפטור הזה מהצבת העמוד.

מתי יצחק: זאת הוצאה כלכלית אדירה.

גלעד ארדן: זה קיים כבר היום.

מתי יצחק: יצטרכו להוסיף עוד רובריקה.

גלעד ארדן: 2 היו קיימים עד היום?

מתי יצחק: קיימים.

גלעד ארדן: מר קורמן אמר שבכל תחנה יש עמוד פרסום, לכן אנחנו לא מוסיפים שום דבר.

גלעד ארדן: איגוד חברות הנפט פנה אלי ואמר שבכוונתו לשדרג את העמודים האלה לעמודים אלקטרוניים.

אתי בנדלר: אני לא מכירה שום דבר חקיקה שמחייב הצבת עמוד פרסום בנתיב דרך.

גלעד ארדן: זה לא בנתיב דרך, זה בתוך שטח התחנה.

אתי בנדלר: גם אם מדובר בתוך שטח התחנה אין חובה לפרסם על גביו דברים מסוימים, אלא אם כן מדובר בזהות של התחנה.

אתי בנדלר: צריך שייאמר שאסור לפרסם שיש הנחה אלא אם כן מפרסמים את המחיר הסופי ואז הדברים ראויים.

אתי בנדלר: מטרת הצעת החוק שלך, ככל שהבנתי, היא למנוע הטעייה של הציבור.

אתי בנדלר: לא ייתכן לגרום למישהו להיכנס לתחנה על ידי שלטים מאירי עיניים שאומרים שיש הנחה על דלקים כאלה ואחרים, כשבסופו של דבר כשהאדם יפעל בהתחשב בשלט הזה יסתבר לו שההנחה לא קיימת.

אתי בנדלר: לעניין השלטים והעמודים בנתיב דרך אני רוצה להזכיר שקיים חוק הדרכים (שילוט) שאוסר על הצבת שילוט שנראה לעיני מי שנוהג בדרך בין-עירונית, אלא בהתקיים התנאים המפורטים בחוק.

אתי בנדלר: מי שממונה על החוק הזה זה שר התחבורה.

אתי בנדלר: נדמה לי שנציגיו לא הוזמנו להביע את עמדתם.

אתי בנדלר: הייתי מבקשת להיצמד לרעיון המקורי שאומר שכשיש על גבי שילוט הודעה שיש הנחה חובה יהיה לפרסם את המחיר הסופי באותיות מאירות עיניים.

אתי בנדלר: בשלב הזה הייתי מבקשת לא לקבוע חובה לפרסם מחירים על גבי שילוט במקום שאין חובה להציג עמוד שילוט ואין חובה לפרסם את המחירים מעבר למה שקיים היום.

גלעד ארדן: יועץ שר התשתיות כתב לי שהוא לא תיאם את ההצעות האלו עם משרדי הממשלה האחרים.

גלעד ארדן: נניח שאני אשלח את משרד התשתיות לתאם עם משרד התחבורה ולבוא בין הקריאה הראשונה לקריאה שנייה ושלישית עם תוספת בעניין הזה, האם זה יהיה אפשרי?

אתי בנדלר: מאחר והנושא עולה עכשיו בדיון אני אכתוב בדברי ההסבר שבעת הכנת הצעת החוק לקריאה שנייה ושלישית תיתן הוועדה את דעתה לאפשרות לחייב תחנות תדלוק.

גלעד ארדן: כך ננהג.

גלעד ארדן: לקראת הקריאות הבאות נעסוק בשאלה כיצד יפורסם המחיר, זאת מתוך מגמה ליצור שקיפות כלפי האזרחים שנמצאים בכביש וצריכים לקבל החלטה מהירה בעניין.

יצחק קמחי: אני מברך על ההצעה.

יצחק קמחי: סעיפים (א) ו(ב) בהצעה משתמשים במילה "יפרסם" כשהמשמעות היא יציג.

יצחק קמחי: אנחנו מדברים על הצגת המחיר בתחנות.

יצחק קמחי: ישנו מקום מרכזי שעליו צריך להיות המחיר, שזאת המשאבה.

יצחק קמחי: זה הצגת המחיר לצרכן.

יצחק קמחי: אולי במקום המילה "לפרסם" נכתוב את המילה "יציג".

יצחק קמחי: זה לגבי אותו שלט של מטר על מטר שייתן מידע לצרכנים שנכנסים לתחנה.

יצחק קמחי: אנחנו מדברים על מוצרי דלק.

יצחק קמחי: אסור לשכוח שיש גם גז.

יצחק קמחי: זה איזה שהוא דבר שצריך להתייחס אליו במסגרת תיקון החוק.

יצחק קמחי: מספרן של המכוניות שמונעות בגז אינו גדול.

יצחק קמחי: אני מתאר לעצמי שבעתיד הוא יגדל.

אהוד יחיאלי: הוא לא יגדל.

חגית אייזנמן: דלק כולל גז.

יצחק קמחי: חייב להיקבע איזה מחיר יוצג, האם המחיר עם השירות או המחיר ללא השירות.

יצחק קמחי: אני מבקש שייקבע או ייאמר בחוק שאין בו כדי לפגוע בכל הוראות אחרות, כמו למשל בחוק הוראות הגנת הצרכן.

גלעד ארדן: אני מבקש ממך לקראת הדיון הבא להעביר בכתב את ההצעות שלך לתיקונים בחוק.

חגית אייזנמן: אנחנו התחלנו בעבודת תיאום מול משרד האוצר.

חגית אייזנמן: הייתה לנו מחשבה לעשות את זה כהצעת חוק ממשלתית.

גלעד ארדן: לא איכפת לי שמשרד התשתיות הלאומיות ירכז את ההערות ואת השינויים.

גלעד ארדן: אני מבקש לנסות ולהעביר בתוך חודש לוועדה את המסקנות בנושא הזה.

גיא בן-צור: אחת המטרות של החוק הזה היא להבהיר לצרכן מה הוא המחיר הסופי.

גיא בן-צור: היום הוא לא יודע.

גיא בן-צור: הדבר השני שאנחנו רוצים זה לנתק את חברות הדלק מהמחיר המפוקח.

גיא בן-צור: אנחנו רוצים שייכתבו את המחיר לצרכן כמו שהוא, כלומר יתנתקו מהמחיר המקסימום המפוקח.

דליה וסטאי: אני מברכת על ההצעה הזאת.

דליה וסטאי: אני מצטרפת לדעתו של עו"ד קמחי.

דליה וסטאי: את סעיף 7א\

דליה וסטאי: (ג) אפשר לתקן בדרך של סעיף 15 לחוק הגנת הצרכן ולהוסיף כמה דברים שלא מפורטים.

גלעד ארדן: מה לא מפורט?

גלעד ארדן: איך זה יבוא לידי ביטוי בשלט בתחנת הדלק?

דליה וסטאי: לא יפרסם ולא ימכור אלא אם כן זה המחיר הכולל.

יצחק קמחי: צריך ליצור התאמה בין הוראות החוק כאן להוראות חוק הגנת הצרכן.

יצחק קמחי: חוק הגנת הצרכן קובע שבמקום בו אתה מפרסם מבצע אתה חייב לציין את המחיר הקודם ואת המחיר החדש.

יצחק קמחי: מה שצריך להיות כאן זה המחיר הקודם והמחיר הסופי.

גלעד ארדן: פה זה יצור עומס וסרבול.

יצחק קמחי: זה חלק משמירת הדינים.

גלעד ארדן: איך אתה מגדיר מבצע?

יצחק קמחי: מבצע זה לזמן מוגבל.

יצחק קמחי: מחיר של מבצע זה מחיר שהוא מחיר נמוך מהמחיר הקודם שנמכר.

יצחק קמחי: אתה יכול להגיד שהמחיר הקודם היה 100 והמחיר הנוכחי הוא 80.

גלעד ארדן: אתה רוצה שבשלט יהיו 12 מחירים.

יצחק קמחי: במקום בו אתה מפרסם מבצע אתה חייב לפרסם מחיר קודם ומחיר סופי.

אתי בנדלר: אתה יכול גם לפרסם את שיעור ההנחה.

אתי בנדלר: אתה לא חייב את המחיר הסופי.

אתי בנדלר: את המחיר הקודם אתה חייב.

גלעד ארדן: אני מציע שמשרד התשתיות יתאם את העמדה גם עם משרד המשפטים, כיוון שיש פה החמרה בקנסות ובענישה מעבר למה שהצעתי.

גלי גרוס: הדיון באיך זה יהיה בשלט הגדול אמור להתקיים בין קריאה ראשונה לשנייה ושלישית.

גלי גרוס: יכול להיות ששם יוחלט שעל השלט יופיע רק המחיר הסופי.

גלי גרוס: זה עדיין לא אומר שבמחירון בתוך התחנה אי אפשר לציין את המחיר הקודם, את ההנחה ו/או את המחיר הסופי, כדי שבכל זאת גם כאשר הצרכן נכנס לתחנה הוא ידע בדיוק באיזה מחיר מדובר.

גלי גרוס: זה לא קשור אם זה מחיר מפוקח או לא.

גלי גרוס: יכול להיות שהמחיר יהיה ב10% נמוך מהמחיר המפוקח, כשעליו עוד יתנו הנחה של מספר אגורות.

גלי גרוס: גם את זה חשוב לציין.

גלי גרוס: צריך להפריד בין מה שצריך להיות בשלט הפרסום הגדול, שהוא בוודאי מסורבל ככל שתהיה עליו יותר ויותר אינפורמציה, לבין הפרסום הגלוי בתוך התחנה לגבי המרכיבים השונים.

גלי גרוס: לגבי הנושא של העבירות הפליליות.

גלי גרוס: עבירות מהסוג הזה הן עבירות קנס, לא עבירות מאסר.

גלי גרוס: זאת גם הייתה העמדה המפורשת של ועדת שרים לענייני חקיקה.

גלי גרוס: עוד לא ראיתי את העבירות הנוספות שמשרד התשתיות מציע.

גלי גרוס: ככל שמדובר בהטעיה יש הצדקה לקבוע ענישה חמורה יותר, אבל ככל שמדובר בעבירות של אופן הפרסום או הצגת המחיר אנחנו מציעים להיצמד לחומרת הענישה שקבועה היום בחוק הגנת הצרכן, לא לקבוע מאסר.

יריב פקטה: אנחנו תומכים בהצעת החוק הזאת.

יריב פקטה: אנחנו בתהליכים מתקדמים מאוד של יישום וולונטרי של כל העקרונות שלה.

יריב פקטה: הדברים הולכים להתחיל מ1 באוגוסט.

יריב פקטה: אנחנו חושבים שאופן הפרסום צריך לכלול רק את המחיר הסופי, לא שום שלב ביניים.

יריב פקטה: מבחינת הצרכן מה שמשנה זה המחיר הסופי.

יריב פקטה: זה מה שמעניין אותו.

יריב פקטה: צריך לזכור שהשילוט הזה נמצא איפה שאנשים נוסעים במהירות.

יריב פקטה: אם יהיו כמה מחירים זה עלול לבלבל ולסרבל.

יריב פקטה: זאת לא המטרה.

יריב פקטה: זה צריך להיות בכל המוצרים, גם המפוקחים וגם אלה שלא מפוקחים.

לאה ורון: לאלה מוצרים אתה מתכוון?

לאה ורון: לאותם 3 מוצרים שנמסרו בוועדה?

יריב פקטה: אנחנו מדברים על בנזין 95, בנזין 98 וסולר.

יריב פקטה: כמעט בכל התחנות יש שילוט, אבל יש תחנות שבגלל בעיות של היתרים אין שילוט.

יריב פקטה: אני יכול לתת לכם כדוגמה את תחנת שער הגיא, ששם מע"צ הוריד את השילוט.

גלעד ארדן: מאיזו סיבה?

יריב פקטה: מסיבה של בטיחות.

יריב פקטה: שילוט זה דבר שמחייב היתר.

יריב פקטה: אני לא יכול להגיד שלכל השלטים יש היתרים.

יריב פקטה: אני מציע שבמקום שיש שילוט..

גלעד ארדן: אני הצעתי שמישהו מהממשלה יוכל לתת פטור לתחנה מהצבת שילוט כזה מסיבות שהוא השתכנע.

גלעד ארדן: צריך להיות איזה שהוא מסלול, כי אי אפשר להכניס חיוב גורף בעניין אם אי אפשר לקיים אותו.

בני מעוז: צריך לקחת בחשבון שיש תחנות קטנות שאין הצדקה כלכלית לשלטים גדולים ומאירי עיניים.

בני מעוז: אני לא יודע אם המחוקק צריך לכפות משהו כללי וגורף.

גלעד ארדן: זה לא עניין של כפייה, אלא מדיניות של הצגת מחירים באופן שקוף.

גלעד ארדן: אני מברך אתכם שאתם שותפים להצעה הזאת.

בני מעוז: אם גם היום לא מפרסמים שם את ההנחה אין שום סיבה להציב שלט במיוחד בגלל החוק.

בני מעוז: צריך שיהיה קשר כלכלי.

גלעד ארדן: יש סיבה.

גלעד ארדן: נניח שמדובר במקום רחוק שבו הבעלים אומר שממילא אין לאנשים ברירה לתדלק אצלו כי התחנה הכי קרובה היא 30 קילומטרים.

גלעד ארדן: יכול להיות שכשהאנשים יגלו שהמחיר הסופי הוא כל כך גבוה הם בכל זאת ירצו לנסוע 30 קילומטר.

צבי קורמן: לכל תחנה שמוכרת לציבור צריך שיהיה שלט, כיוון שאסור לתת לגיטימציה לתחנות שאסור להן למכור לציבור.

אמנון כהן: אני תומך בהצעת החוק.

אמנון כהן: מדובר בהצעת חוק חשובה שתורמת גם לתחרות.

אתי בנדלר: הייתי מציעה להוסיף בסייפה של סעיף קטן (א) את המילים "אחד מהם לפחות ייראה לעין מהכניסה לתחנה".

אתי בנדלר: זה דבר שאפשר לדרוש.

יריב פקטה: ככל שניתן.

אתי בנדלר: זה תמיד ניתן.

אתי בנדלר: אין סיטואציה שאי אפשר להציב שלט.

גלעד ארדן: בכניסה לתחנה יכול להיות שלט למי שנכנס?

יריב פקטה: אבל מישהו שנוסע בכביש.

יריב פקטה: .

גלעד ארדן: היא לא ביקשה למי שנוסע בכביש, אלא שנראה מהכניסה לתחנה.

אתי בנדלר: אני מציעה שבשלב זה נוריד את סעיף התחילה.

אתי בנדלר: תחילתו של החוק ביום פרסום אלא אם נקבע אחרת.

אהוד יחיאלי: זה לא ביום פרסומו.

אהוד יחיאלי: כדי להתארגן עם השילוט צריך לתת חודשיים.

גלעד ארדן: תורידי כרגע את סעיף התחילה.

גלעד ארדן: ייקבע סעיף תחילה בדיון בין קריאה ראשונה לקריאה שנייה ושלישית.

גלעד ארדן: אין צורך לקיים כרגע את הדיון הזה.

גלי גרוס: ההערה שלנו היא שזה לא גורע מחוק הגנת הצרכן.

אתי בנדלר: אין בהוראות דין זה כדי לפגוע בהוראות כל דין אחר.

אתי בנדלר: זאת הוראה בדבר שמירת דינים.

גלעד ארדן: אני מאשר את הורדת סעיף התחילה ואת התוספת של שמירת דינים.

גלי גרוס: עבירה של מאסר היא עבירה שלא מקובלת בעבירות מהסוג הזה.

גלי גרוס: גם בחוק הגנת הצרכן..

גלעד ארדן: עו"ד גרוס, את נכנסת למהות של העניין.

גלעד ארדן: את זה תעשו בדיונים ביניכם.

גלעד ארדן: אני נוטה להסכים להערה שלך, אבל אני מבקש לא להצביע על זה עכשיו.

אתי בנדלר: אתה רוצה להשאיר את סעיף קטן (ד) כמו שהוא?

גלעד ארדן: כן.

יצחק קמחי: בסעיף (א) במקום המילה "יפרסם" צריך להיות "יציג".

יצחק קמחי: בשני מקומות שיהיה כתוב בנוסף למשאבה.

גלעד ארדן: יש חובה על המשאבה מכוח חוק הגנת הצרכן.

יצחק קמחי: כדאי לבוא ולציין את זה כאן, כיוון שמדובר בהצגת המחיר.

יצחק קמחי: אחד המקומות זה המשאבה.

אתי בנדלר: בשביל מה לכתוב את זה שוב אם אנחנו מוסיפים סעיף של שמירת דינים ולפי חוק הגנת הצרכן יש להציג את המחיר על גבי המשאבה?

יצחק קמחי: גם בכותרת צריך להחליף את המילה "פרסום" במילה "הצגת".

גלעד ארדן: האם הצעת החוק אינה כרוכה בעלות תקציבית?

יהודה סבן: נכון.

יעקב פרידגוט: כשלאוצר זה עולה כסף הם מתנגדים.

יעקב פרידגוט: לא יכול להיות כשזה עולה לנו כסף לא מתחשבים בכלל.

גלעד ארדן: השאלה מופנית לגבי תקציב המדינה.

גלעד ארדן: זה הנוהל.

גלעד ארדן: הוא לא אמר שלכם זה לא עולה כסף, הוא אמר שלמדינה זה לא עולה כסף.

גלעד ארדן: אני מעלה להצבעה את הצעת החוק בעקרונות שאושרו כאן.

גלעד ארדן: מי בעד?

גלעד ארדן: ה צ ב ע ה בעד – פה אחד הצעת החוק אושרה אני מבקש ממשרד התשתיות שבעוד כחודש יעביר לנו את התיקונים.

גלעד ארדן: תודה, הישיבה נעולה.